INNOSTAVAA RUOTSIA KIELIKYLPYMETODEIN JA MULTIMODAALISESTI -TÄYDENNYSKOULUTUS

RYHMÄTEHTÄVÄ

RAPORTTI 22.9.2014

Sirpa Lintunen, Terttu Salo, Tuija Särkkä-Wirth

Opetustuokio, jonka kohteena ovat 6. luokan ruotsin kielen oppilaat, B1-oppimäärä

**Materiaali**: eriväriset laput kysymyssanoineen, verbeineen ja du-tekijöineen; pikkulaput, joissa ruotsinkielinen etu- ja sukunimi, ikä, kaupunki

pikkulapuille kevyet astiat tai hatut/lippalakit

tarvittaessa mm.taulumagneetteja, hakaneuloja tai narua

Opettaja valmistelee ennen tuntia kysymyssanat, verbit ja du-tekijät erivärisille papereille, jotka ripustetaan kiinni oppilaisiin. Valmisteltuina ovat myös pikkuastiassa olevat pikkulappuset, joihin on mielikuvitusta ja jo opittua apuna käyttäen kirjoitettu ruotsinkielisiä etu-ja sukunimiä,ikiä ja asuinpaikkoja.

Oppilaat ovat kuudesluokkalaisia. He ovat opiskelleet ruotsia ( B1) vasta hyvin lyhyen ajan. Aiemmin on oppilaiden kanssa opeteltu jo joitakin Suomen kaupunkeja ruotsiksi, lukusanoja 0-100 ja harjoiteltu ääntämistä esim. ruotsinkielisten etu- ja sukunimien ja muiden sanojen avulla. On jo opittu kysymään nimeä, ikää ja asuinpaikkaa sekä opeteltu kohteliaasti tervehtimään.

Opetustuokion aluksi kerrataan yhdessä nimen, iän ja asuinpaikan kysyminen. Opettajalla tai tässä tapauksessa opettajilla on erivärisillä papereilla kysymyssanat: **vad, hur gammal ja var** sekä erivärisillä papereilla tarvittavat verbit: **heter, är ja bor** sekä kerran tekijä **DU**. Papereiden erivärisyys tukee havainnollistamista. Lappuset kiinnitetään oppilaisiin. Oppilaat muodostavat ruotsiksi kysymyksiä asettautumalla oikeaan järjestykseen. Näin tuetaan oppilaiden toiminnallisuutta. Käydään yhdessä läpi kysymykset ja palautellaan mieliin kysymyslauseen sanajärjestys ruotsin kielessä.

Koska opetusryhmä on suuri, opettajat ovat kirjoittaneet valmiiksi pienille lapuille ruotsinkielisiä etu- ja sukunimiä, ikiä ja jo opeteltuja kaupunkeja. **Tehtävänanto** on seuraava: kukin oppilas ottaa opettajalta astiassa sekoitetun lappusen ja tekeytyy lapun henkilöksi. Samalla harjoitetaan ruotsin kielen ääntämistä, sillä lapuilla on nimiä, joita on käytetty esimerkkeinä ääntämistä opeteltaessa. Tavoitteena on kierrellä luokassa, tervehtiä sekä tutustua mahdollisimman moneen oppilaaseen käyttäen apuna taululla olevia kysymyksiä. Tämän vuoksi opetustilan pulpetit raivataan pois tieltä luokan seinustoille. Myös opettaja osallistuu tehtävän tekemiseen ja antaa samalla positiivista palautetta oppilaille. Tehtävän päätteeksi käydään läpi oppilaiden kanssa se, millaiselta harjoitus tuntui. Mikä oli helppoa/vaikeaa? Mitä tästä opetustuokiosta opittiin? Koko luokka taputtaa itselleen hyvin sujuneen suullisen tehtävän kunniaksi.

Jatkoversiona voidaan ottaa mukaan uusi tekijä han/hon sekä harrastuksiin liittyviä verbejä. Silloin oppilaat voisivat esitellä toisiaan hiukan monipuolisemmin ruotsiksi ja näytellä (ehkä pantomiininakin). Oppilaille voisi esimerkiksi antaa tehtäväksi etsiä sanomalehdistä ihmishahmoja, joille he keksivät henkilöllisyyden, iän, asuinpaikan ja harrastuksia ja kirjoittavat henkilöstään pienen jutun, joka luetaan pienryhmissä seuraavalla oppitunnilla.

Opetushallituksen perusteluonnoksen (3-6.luokille) mukaan koulun kielenopetuksen lähtökohta tulee olla **kielenkäyttö eri tilanteissa**. Kielikasvatus sisältää mm. vuorovaikutteisia käytänteitä, erilaisia tapoja oppia kieltä ja oppilaan taitotasolle sopivia tekstejä, joista oppilaat tekevät havaintoja. Kielikasvatuksessa oppilasta ohjataan paitsi oman kulttuurin, myös muiden maiden kulttuurin tiedostamiseen ja tutustumiseen. (oph.fi.)

Opetushallituksen ruotsin B1-oppimäärän perusteluonnos asettaa oppiaineen opettamiselle tavoitteet, jotka tähtäävät **tukemaan ja kehittämään** oppilaan kasvamista kulttuuriseen monitietoisuuteen ja kielitietoisuuteen sekä ohjaamaan karttuvaa suullista ja kirjallista ilmaisutaitoa. Oppilasta ohjataan näkemään **ruotsin kielen osaamisen hyödyt myös koulun ulkopuolella** ja häntä **rohkaistaan kielen käyttämiseen** jo alusta alkaen.(oph.fi.)

Opetustuokiossamme on otettava huomioon se, että ruotsinkieltä ei ole opiskeltu vielä kauaa, mutta jo vähäiselläkin sanastolla voidaan kommunikoida muiden ihmisten kanssa, kun vain rohkeutta riittää. Myös ilmeillä ja eleillä sekä näyttelemällä voidaan auttaa muita ymmärtämään viestin sisältö. Viime koulutuspäivässämme korostettiin **moniaistillisuuden** merkitystä kieltenopetuksessa: tämä saadaan toimimaan myös pienessä opetustuokiossamme. Opetuksen kannalta on tärkeää myös se, että oppilailta kerätään palautetta tehdyistä harjoituksista ja muokataan harjoituksia sellaisiksi, että ne kiinnostavat 6.luokkalaisia oppilaita ja innostavat ruotsinkielen käyttöön myös koulun ulkopuolella.